
כאשר הקוראן התחיל להתגלות, המילה הראשונה של הפסוק הראשון הייתה "איקרא!", 
שמשמעותה ״קרא!״( 1:96 ). כאשר אנו מתעמקים בפסוק זה, אנו מוצאים את נקודת המוצא של 
הדרך האסלאמית. ההתחלה היא ממקום שבו אין חשש מתגובה אלימה, מהנקודה שבה ניתן 
להמשיך את התנועה לאורך שורות המלאות בשלווה. 

כאשר המצווה לקרוא הגיעה בקוראן, בעיר מכה היו קיימות מספר אפשרויות בדבר נקודת 
המוצא של האסלאם. אפשרות אחת הייתה לשלוח כוחות לנקות את הכעבה מ- 360 האלילים 
שהיו בה. אפשרות זו, בוודאי הייתה גוררת תגובה אלימה מצדי אנשי שבט קורייש. אפשרות 
שנייה הייתה לנסות להשיג מושב ב״דאר אל-נדווה" (הפרלמנט של מכה דאז). האפשרות 
השלישית הייתה לנסות לשחרר את המוסלמים משליטת האימפריות הרומיות והסאסאניות, 
והרי שנקודת מוצא כזאת הייתה מעוררת תגובה אלימה מצד הכוחות הללו. 

כל האפשרויות הללו נזנחו, והאופציה שנבחרה הייתה למידת הקוראן, אפשרות שהיה ברור שניתן 
להמשיך בה בדרכי שלום, מבלי שהיא תעורר תגובה אלימה. 

נביא האסלאם אימץ את העיקרון הזה לאורך כל חייו. המדיניות שלו הייתה לאמץ גישה לא 
אלימה, ולדחות את הגישה האלימה. על המדיניות הזאת בדיוק סיפרה אשתו, עאישה, שאמרה 
"בכל פעם שהנביא היה אמור לבחור בדבר אחד מבין שני דברים, הוא תמיד היה בוחר בדבר הקל 
יותר". 

